આદરણીય બાપુ તથા પ્રિય મિત્રો, મુકુન્દરાયના સર્જન વિશે વાત કરું એ પહેલા ત્રણ નાની ઘટનાઓ તમારી પાસે મૂકી આપું. આ સર્જકને ઓળખવામાં આ ઘટનાઓ મદદરૂપ થશે. લગભગ સવાસો વર્ષ પહેલા મોરબીના એક ભટ્ટજી કથા કરીને ઘરે આવ્યા, સાથે થોડીક સંપત્તિ પણ આવી હશે. કોઈ ચોરેને ખબર પડીને રાત્રે છાપો માર્યો. પટારો ખોલ્યો ને અંદર હાથ નાખવા જાય ત્યાં ભટ્ટજી જાગી ગયા ને ચોરનો હાથ એટલી મજબૂતાઈથી પકડ્યો કે હાથ પટારામાંથી બહાર નીકળી પણ ન શકે અને એ છટકી પણ ન શકે ; અને ત્યારે ભટ્ટજીએ ચોરને કહ્યું કે, ‘ભાઈ! બ્રાહ્મણના ઘરના પટારામાં પોથી હોય, પૈસા ન હોય. પણ તું મારા ઘેર આવ્યો છે તો તને ભૂખ્યો નહીં જવા દઉં, ખાલી હાથે નહીં જવા દઉં.’ એને જમાડ્યો, થોડાક પૈસા આપ્યા અને સન્માર્ગે જવાનો ઉપદેશ આપ્યો. આ પહેલી ઘટના.